Diari Oficial de la Generalitat Valenciana


Sumari del DOGV 6441, del 19-01-2011 (2011/112)

RESOLUCIÓ de 10 de gener de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació de l'acord marc entre l'Agència Valenciana de Salut i la Fundació de la Comunitat Valenciana per a la Investigació en l'Hospital General Universitari d'Alacant.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6441

Data del DOGV
:   19-01-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/112


Data del document
:   10-01-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 10 de gener de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació de l'acord marc entre l'Agència Valenciana de Salut i la Fundació de la Comunitat Valenciana per a la Investigació en l'Hospital General Universitari d'Alacant. [2011/112]  
L'Agència Valenciana de Salut i la Fundació de la Comunitat Valenciana per a la Investigació en l'Hospital General Universitari d'Alacant han subscrit, després de la tramitació prèvia reglamentària, el 16 de novembre de 2010, un acord marc de col·laboració.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis de la Generalitat amb el número 1850/2010, i que figura com a annex d'esta resolució.  
València, 10 de gener de 2011.- La directora general del Secretariat del Consell: Mª Teresa Lleó Alonso.  
Acord marc entre l'Agència Valenciana de Salut (Departament de Salut d'Alacant-Hospital General) i la Fundació de la Comunitat Valenciana per a la Investigació en l'Hospital General Universitari d'Alacant  
València, 16 de novembre de 2010  
Reunits  
D'una part, Luis Eduardo Rosado Bretón, com a director gerent de l'Agència Valenciana de Salut, per raó de delegació per a la firma del present conveni per Acord del seu Consell d'Administració d'1 de febrer de 2007, publicat en el DOCV núm. 5.453, de data 19 de febrer de 2007.  
D'una altra part, Manuel Cervera Taulet, conseller de Sanitat, com a president del Patronat de la Fundació de la Comunitat Valenciana per a la Investigació en l'Hospital General Universitari d'Alacant, en nom i representació d'esta fundació, facultat per a la firma del present conveni per raó de l'article 13 dels seus estatuts.  
Ambdues parts, en la representació que tenen, es reconeixen mútua capacitat legal suficient per a la firma del present conveni, i amb esta finalitat  
Exposen  
Que la Generalitat Valenciana, a través de l'Agència Valenciana de Salut, i la Fundació de la Comunitat Valenciana per a la Investigació en l'Hospital General Universitari d'Alacant (en avant, la Fundació) tenen la ferma voluntat d'impulsar i promoure la investigació científica, la docència i la formació del personal en el camp sanitari, i la cooperació per al desenvolupament de les ciències sanitàries.  
Que la Fundació, constituïda davant de notari l'11 d'abril de 2005 i inscrita en el Registre de Fundacions de la Comunitat Valenciana amb el número 146-A, és una institució privada sense ànim de lucre, amb personalitat jurídica pròpia i sota el protectorat que exercix la Generalitat, amb els seus propis estatuts vigents elevats a públic amb data 10 d'octubre de 2007 i inscrits en el Registre de Fundacions el 12 de maig de 2008.  
Que la Fundació té com a objecte principal l'impuls, promoció i desenvolupament de la investigació cientificotècnica en el camp de la biomedicina, en el si del Departament de Salut d'Alacant-Hospital General, així com potenciar totes les accions dirigides a reforçar l'àrea docent de tal departament.  
Que, en data 12 de gener de 2006 es va formalitzar un conveni entre la Conselleria de Sanitat i la Fundació a fi de regular les relacions de col·laboració entre ambdues entitats. Finalitzat el període de vigència, i a la vista del satisfactori resultat del conveni, s'acorda la subscripció d'este acord marc entre la Fundació i l'Agència Valenciana de Salut, en manifestació de la voluntat de les parts de mantindre i millorar el marc de col·laboració mútua.  
Que la gestió dels recursos per a portar avant activitats de caràcter docent, d'investigació biomèdica, de formació del personal i de cooperació per al desenvolupament aconsellen reunir esforços per a treballar conjuntament en estos objectius.  
En conseqüència, per tal d'establir les bases per a la col·laboració en les àrees esmentades, les parts reconeixen plena capacitat per a portar a terme el pacte següent, subscriuen este acord, atenint-se a les següents  
Clàusules  
Primer. Objectius  
L'objectiu d'este acord marc és el de regular les relacions de col·laboració entre el Departament de Salut d'Alacant-Hospital General i la Fundació de la Comunitat Valenciana per a la Investigació en l'Hospital General Universitari d'Alacant, així com la cooperació per al desenvolupament de les ciències sanitàries del Departament de Salut d'Alacant-Hospital General, en aquells aspectes que siguen d'interés comú i en el marc de les finalitats d'ambdues institucions.  
Les àrees de col·laboració objecte d'este conveni són, entre altres:  
1. La gestió, col·laboració i potenciació, per part de la fundació, de tots els aspectes relacionats amb la investigació biomèdica que es duen a terme en el si del departament.  
2. La col·laboració d'ambdues entitats en la realització de qualsevol tipus d'investigació biomèdica, inclosos assajos clínics, investigacions clíniques i estudis observacionals, d'acord amb la legislació vigent en el si del Departament de Salut d'Alacant-Hospital General.  
3. La promoció d'activitats que faciliten l'intercanvi nacional i internacional de coneixements encaminats a aconseguir la major rellevància científica i tècnica del Departament de Salut d'Alacant-Hospital General.  
4. L'activitat docent-formativa que facilite una formació continuada en investigació biomèdica, entre la qual s'inclourà l'organització de cursos i reunions científiques, convocatòries de beques, etc.  
Segon. Exclusions  
No queden inclosos en l'objecte del present conveni tots els aspectes relatius a la docència MIR ni a la docència de postgrau, ni a la docència de pregrau, que es troben regulats per les seues normatives i convenis específics.  
Tercer. Àmbit de col·laboració  
A fi de posar en pràctica una acció conjunta, l'àmbit de la col·laboració del present acord marc comprendrà els aspectes següents:  
1. Investigació biomèdica:  
D'acord amb els fins fundacionals, la fundació:  
- Fomentarà el desenvolupament de la investigació biomèdica del departament d'acord amb les directrius i prioritats definides per la Conselleria de Sanitat, per mitjà de convenis específics d'execució.  
- Garantirà la qualitat dels projectes i processos d'investigació clínica en el departament, per mitjà de les infraestructures o suports a la investigació que estimen oportunes.  
- Liderarà i/o participarà en projectes multicèntrics d'abast nacional o internacional, afavorint la incorporació de nous coneixements i facilitant els processos d'investigació i desenvolupament.  
- Concedirà ajudes econòmiques per a la realització de projectes d'investigació prioritzats pel departament.  
- Impulsarà l'aprofitament dels èxits científics cap a la millora de la pràctica clínica i qualitat assistencial en el departament.  
Tot això garantint els imperatius ètics, legals i la deontologia professional.  
2. Activitats docents i d'investigació  
La Fundació promourà, a favor del Departament de Salut d'Alacant-Hospital General, entre altres, les següents activitats docents:  
- Facilitar i promoure la docència, preparació i formació continuada dels postgraus, investigadors i personal del Departament de Salut d'Alacant-Hospital General.  
- Organitzar cursos de postgrau, estudis de tercer cicle i reunions científiques.  
- Establir ajudes per a l'assistència a congressos i reunions científiques que permeten difondre a la societat els èxits científics i mèdics del Departament de Salut d'Alacant-Hospital General, promovent així la cultura d'investigació en el centre.  
3. Assajos clínics i estudis observacionals  
La Fundació, a través dels seus òrgans de govern, científics o administratius, assumirà la gestió, control i desenvolupament dels assajos clínics que es duguen a terme en el Departament de Salut d'Alacant-Hospital General i la relació contractual amb els patrocinadors.   
Els assajos clínics hauran de complir el que preveuen el Reial Decret 223/2004, de 6 de febrer (BOE de 7 de febrer) i el Decret de la Comunitat Valenciana 73/2009, de 5 de juny i el Decret de la Comunitat Valenciana 73/2009, de 5 de juny i Orde SAS/3470/2009, així com la normativa que puga desplegar-se durant el període de vigència d'este acord.  
4. Gestió de la investigació  
La fundació assumirà la gestió íntegra de la investigació biomèdica que es realitze en el departament, i desplegarà les actuacions necessàries per a potenciar la dita activitat, garantint els drets de propietat que es deriven de la investigació i promovent-ne l'explotació, impulsant tots els acords necessaris per a fomentar la I+D+I biomèdica per mitjà de les fórmules més adequades, que comprén també els aspectes econòmics.   
El Departament de Salut d'Alacant-Hospital General haurà de prestar suport a la Fundació en la presa de decisions que els projectes d'investigació requerisquen.   
5. Cooperació internacional i desenvolupament  
Ambdues entitats podran establir programes d'intercanvi nacional i internacional per a afavorir la incorporació de nous coneixements i per a facilitar tots els processos d'investigació i desenvolupament, a través de convenis específics.  
Quart. Contingut i regulació dels convenis específics  
Totes les anteriors accions conjuntes en les àrees objecte del present conveni, es podran desenvolupar a través de l'establiment de convenis o acords específics d'execució entre el Departament de Salut d'Alacant-Hospital General i la Fundació de la Comunitat Valenciana per a la Investigació en l'Hospital General Universitari d'Alacant, i han d'incloure les qüestions següents:  
- Definició dels objectius.  
- Descripció del programa de treball i designació del responsable o responsables del projecte.  
- Aportació de mitjans, material, instal·lacions i personal per part de cada organisme. Cal fer l'acta corresponent en cas de préstecs de material per part d'un o altre organisme, i mantenir la titularitat d'aquella part que l'haja aportat.  
- Finançament del projecte del conveni, especificant les fases i requisits d'abonament dels imports corresponents, a més d'especificar la determinació, distribució i adscripció per al material adquirit, en cas de preveure's finançament extern.   
- Establiment de criteris sobre la propietat intel·lectual dels treballs d'investigació i difusió.   
Es podrà acordar en un conveni específic l'adscripció funcional del personal i recursos materials del Departament a la Fundació de la Comunitat Valenciana per a la Investigació en l'Hospital General Universitari d'Alacant, per un període de temps superior al previst per a la realització dels projectes concrets, amb el límit de la duració d'este acord marc i de les seues pròrrogues, i d'acord amb la legislació en la matèria.  
Cinqué. Obligacions de les parts  
La fundació es compromet a gestionar i administrar totes les activitats d'investigació, desenvolupament tecnològic, docència i col·laboració internacional per a les quals siga requerida pel Departament de Salut d'Alacant-Hospital General, així com la intermediació davant de tercers, en temes relacionats amb la I+D+I biomèdica, a més de gestionar tots els contractes, convenis i acords que es desenvolupen en esta matèria, en els seus aspectes administratius, legals, econòmics i tècnics.  
El departament es compromet a col·laborar amb els mitjans materials i personals necessaris per a donar suport a la investigació i a posar a disposició de la Fundació les instal·lacions existents necessàries per a dur a terme la investigació. La Fundació es compromet a fer un bon ús dels recursos posats a la seua disposició.  
En relació amb el personal, la fundació podrà contractar personal i/o concedir beques de personal, d'acord amb la legislació. L'Agència Valenciana de Salut acreditarà els servicis prestats a través de la fundació, tant als investigadors contractats com als becaris.  
La fundació haurà d'adoptar les mesures de caució necessàries per al desplegament de les funcions per a les quals hagen sigut contractats, en cas de ser necessari.  
En funció dels requisits establits en les convocatòries per a les quals s'hagen sol·licitat i rebut subvencions no reintegrables per a l'adquisició de material inventariable, la Fundació podrà donar eixe immobilitzat al Departament de Salut d'Alacant-Hospital General, prèvia acceptació de la seua donació, i este es compromet al manteniment.  
El Departament de Salut d'Alacant-Hospital General s'obliga a dur a terme les accions necessàries per al compliment del present conveni.   
L'Agència Valenciana de Salut de la Conselleria de Sanitat no assumix més obligacions que les arreplegades en la present clàusula.   
Sisé. Vinculació laboral del personal  
El personal administratiu i tècnic del departament que preste suport a la Fundació continuarà tenint relació contractual amb aquell. La fundació no assumix cap responsabilitat de caràcter contractual, ni estatutària ni administrativa, amb el personal abans mencionat.  
Seté. Aplicació del conveni  
La fundació assumirà la representació del Departament de Salut d'Alacant-Hospital General en les àrees de col·laboració definides en la clàusula primera d'este conveni i actuarà com a titular en la firma dels contractes, a excepció dels casos en què, per imperatiu legal o per raons de representació institucional haja de constar la presència del Departament de Salut d'Alacant-Hospital General. En estos casos, figurarà sempre la Fundació com a entitat gestora i administrativa dels recursos econòmics associats al contracte.  
Huité. Cessió de dades  
Es posaran a disposició de la Conselleria de Sanitat, de l'Agència Valenciana de Salut i de qualsevol organisme públic legalment autoritzat a això, la informació referent a l'execució del conveni, així com la derivada de la producció científica, docent o de qualsevol altra naturalesa relacionada amb els fins de la Fundació, complint sempre amb la Llei de Protecció de Dades de Caràcter Personal.  
Així mateix, se cediran les dades relatives a l'execució del conveni que a efectes d'elaboració d'estadístiques, avaluació i seguiment dels plans de foment de la investigació científica, desenvolupament tecnològic i innovació que promoga la Generalitat.  
Nové. Comissió de seguiment  
El seguiment, tant d'este conveni marc com dels convenis específics, es realitzarà a través de la comissió de seguiment, la composició del qual no podrà superar els cinc membres.  
Seran membres d'esta comissió:  
· Pel Departament de Salut d'Alacant-Hospital General:  
- Tres membres designats per la Comissió de Direcció del Departament de Salut d'Alacant- Hospital General.  
· Per la Fundació de la Comunitat Valenciana per a la Investigació en l'Hospital General Universitari d'Alacant:  
- Dos membres designats pel Patronat.  
La funcions de la comissió seran les següents:  
- Ser l'òrgan encarregat de la relació entre el departament i la Fundació.  
- Fer el seguiment sobre els programes i projectes que s'establisquen en els convenis específics i garantir o certificar les seues fases o processos.  
- Decidir sobre les propostes d'aprovació de normes que despleguen l'aplicació del present conveni marc.  
Deu. Vigència  
Este conveni marc entrarà en vigor a partir de la data de la firma, i manté la vigència durant quatre anys, es pot prorrogar de forma expressa pels mateixos períodes de temps, de forma condicionada a la vigència de l'activitat, si a cap de les parts els interessa la resolució.  
Onze. Causes de rescissió  
Es rescindirà el present conveni per:  
1. Incompliment de les obligacions assumides per qualsevol de les parts.  
2. Acord mutu de les parts.  
3. Desaparició de les circumstàncies que li van donar origen.  
4. Denúncia expressa d'una de les parts, amb avís previ de tres mesos com a mínim.  
5. Finalització del període de vigència del conveni sense que n'hi haja pròrroga expressa.  
I, perquè conste als efectes oportuns, en prova de conformitat, les parts firmen el present document, en el lloc i data dalt indicats.  
Director gerent de l'Agència Valenciana de Salut: Luis Eduardo Rosado Bretón.  
President de la Fundació de la Comunitat Valenciana per a la Investigació en l'Hospital General Universitari d'Alacant: Manuel Cervera Taulet.